C 152/124
EL
Επίσημη Εφημερίδα της Ευρωπαϊκής Ένωσης
6.4.2022
3.2.
Η πρόταση περιέχει πολύ μεγάλο αριθμό δεσμεύσεων, αναφορών σε άλλες πρωτοβουλίες, προϋπολογισμών και τομέων πολιτικής.
Από πολλές απόψεις, αυτό είναι ευπρόσδεκτο.
Αντικατοπτρίζει επίσης τον διατομεακό χαρακτήρα του τομέα πολιτικής και της στρατηγικής της ΕΕ για τη νεολαία.
Ωστόσο, είναι επίσης σημαντικό να υπάρχει σαφήνεια και εστίαση στην πρόταση.
Ορισμένες φορές «ουκ εν τω πολλώ το ευ» και ίσως υπάρχει φόβος ότι ένας μακροσκελής κατάλογος τομέων πολιτικής και κοινών ευθυνών μπορεί να επισκιάσει τη σαφή εστίαση στα αποτελέσματα, την ευθύνη και τα επιτεύγματα. 3.3.
Από την πρόταση καθίσταται σαφές ότι το ευρωπαϊκό έτος Νεολαίας αφορά πρωτίστως δραστηριότητες και εκδηλώσεις προβολής.
Είναι σημαντικό να είμαστε σαφείς ως προς τούτο.
Αν και μπορεί να αναμένεται ότι αυτές οι δραστηριότητες και οι εκδηλώσεις θα επηρεάσουν την πολιτική ή θα αναδείξουν τις ευκαιρίες παροχής στοιχείων για τη χάραξη πολιτικής, ωστόσο αυτή καθαυτή η πρόταση δεν περιέχει καμία πολιτική δέσμευση. 3.4.
Η πρόταση καθιστά σαφές ότι οποιαδήποτε σημαντική χρηματοδότηση πρωτοβουλιών θα προέλθει ουσιαστικά από υφιστάμενες πηγές και το πρόγραμμα Erasmus+ φαίνεται ότι αποτελεί το κύριο σημείο εστίασης.
Και πάλι, εάν όντως ισχύει κάτι τέτοιο, είναι σημαντικό να είμαστε σαφείς επ’ αυτού.
Ομοίως, προκειμένου οι αρμόδιες εθνικές υπηρεσίες για το πρόγραμμα Erasmus+ να είναι σε θέση να δώσουν προτεραιότητα σε δραστηριότητες που σχετίζονται με το ευρωπαϊκό έτος Νεολαίας, θα χρειαστούν σαφήνεια, στήριξη και καθοδήγηση.
Οι νέες πρωτοβουλίες για τη συμμετοχή των νέων στο πλαίσιο του προγράμματος Erasmus+ μπορεί να είναι εξαιρετικά κατάλληλες για τις δραστηριότητες αυτές, αλλά, και πάλι, θα χρειαστεί σωστή προετοιμασία και ενημέρωση για τους αιτούντες στα κράτη μέλη.
Και πάλι, πρέπει να είναι σαφές σε όλο το διαφημιστικό υλικό και σε άλλες δραστηριότητες προβολής ότι το ευρωπαϊκό έτος Νεολαίας βασίζεται σε μεγάλο βαθμό σε υφιστάμενους πόρους.
Αυτή η ειλικρίνεια είναι κρίσιμης σημασίας κατά τη συνεργασία με τους νέους. 3.5.
Κρίνεται επίσης σημαντικό να διασφαλιστεί ότι και άλλες χρηματοδοτικές γραμμές από άλλες ΓΔ θα είναι πλήρως διαθέσιμες για σχετικές δραστηριότητες και ότι το γεγονός αυτό θα δημοσιοποιηθεί και θα επισημανθεί κατά τον ίδιο τρόπο από αυτούς τους αρμόδιους για τον προϋπολογισμό.
Αυτό είναι ιδιαιτέρα ενδεδειγμένο λόγω τον διατομεακού χαρακτήρα του ζητήματος της νεολαίας και της εξέχουσας θέσης που κατέχει στη στρατηγική της ΕΕ για τη νεολαία.
Φυσικά, αυτό θα καθιστούσε επίσης δυνατή την παροχή περισσότερων πόρων για δραστηριότητες, τη σύνδεση με άλλους τομείς πολιτικής, καθώς και την προσέγγιση καινούριων ομάδων νέων και, ενδεχομένως, των πλέον δυσπρόσιτων ομάδων.
3.6. Η δραστηριότητα συντονισμού θα είναι ζωτικής σημασίας για την επιτυχία του Έτους.
Υπάρχει ανάγκη μεγαλύτερης συμμετοχής της κοινωνίας των πολιτών στο πλαίσιο αυτό, καθώς και ανάληψης σημαντικότερου ρόλου από τις οργανώσεις νεολαίας σε εθνικό, τοπικό και ευρωπαϊκό επίπεδο.
Τα εθνικά συμβούλια νεολαίας και άλλες μείζονες οργανώσεις νεολαίας θα πρέπει να καταστούν ισότιμοι εταίροι στην ομάδα εθνικών συντονιστών, να συμμετάσχουν τόσο στην από κοινού διαμόρφωση όσο και στην υλοποίηση του Έτους και να υποστηριχθούν για την επιτέλεση αυτής της αποστολής.
Επίσης, θα πρέπει να αναγνωριστεί ο ρόλος του Ευρωπαϊκού φόρουμ Νεολαίας ως βασικού εταίρου στην ομάδα ενδιαφερόμενων μερών. 3.7.
Η στρατηγική της ΕΕ για τη νεολαία αποτελεί την κύρια πολιτική δέσμευση της ΕΕ στον τομέα της νεολαίας, η οποία περιέχει επίσης μια σημαντική και ευπρόσδεκτη δέσμευση για τη διατομεακή διάσταση της νεολαίας ως ζήτημα πολιτικής.
Αυτό είναι σημαντικό για την επίτευξη προόδου σε ευρύ φάσμα πολιτικών για τους νέους, όπως η απασχόληση, το περιβάλλον, η εκπαίδευση και η κατάρτιση.
Συνεπώς, είναι ζωτικής σημασίας το ευρωπαϊκό έτος Νεολαίας να συνδεθεί στενά με τη στρατηγική της ΕΕ για τη νεολαία, ιδίως με τη διατομεακή διάσταση της πολιτικής για τη νεολαία.
Η πρόταση το καθιστά πράγματι σαφές, αλλά θα είναι επίσης σημαντικό όλοι οι τομείς να συμβάλουν και να επιτελέσουν τον ρόλο που τους αναλογεί όσον αφορά την παρακολούθηση και την εποπτεία. 3.8.
Οι εργασίες πρέπει να συνεχιστούν σε όλους τους τομείς της πολιτικής για τη νεολαία και στα σχετικά διατομεακά πεδία, ώστε να διασφαλιστεί η μέγιστη δυνατή συνεργασία με τους πλέον δυσπρόσιτους.
Αυτό θα πρέπει να αποτελέσει μέρος της παρακολούθησης του Έτους και ενδέχεται να υπάρχουν μέθοδοι για την παροχή προτεραιότητας σε ορισμένες ομάδες ή ακόμη και σε μειονεκτούσες περιοχές, προκειμένου να διασφαλιστεί ότι θα αντληθούν επαρκείς δραστηριότητες από αυτές.
Η αναφορά στο πρόγραμμα ALMA είναι επίσης ευπρόσδεκτη στο πλαίσιο αυτό, όπως και η παροχή έμφασης στους νέους που βρίσκονται εκτός εκπαίδευσης, απασχόλησης ή κατάρτισης (ΕΕΑΚ), αν και εξακολουθούν να απαιτούνται περισσότερες πληροφορίες επ’ αυτού.
3.9. Η εστίαση στις δραστηριότητες και τις εκδηλώσεις πρέπει να συνδεθεί με τα αποτελέσματα.
Για να συμβεί αυτό, θα χρειαστούν δείκτες που θα υπερβαίνουν τις δραστηριότητες.
Εάν το αποτέλεσμα είναι να ακουστεί η φωνή των νέων, αυτό πρέπει να αντικατοπτρίζεται στους δείκτες.
Δεδομένου οι έννοιες «τιμή, στήριξη και συνεργασία» είναι κοινές στην πρόταση, μπορούν ενδεχομένως να εξασφαλίσουν ένα ικανοποιητικό πλαίσιο για τους δείκτες.
Το σημαντικότερο είναι οι δείκτες να υπερβαίνουν την υλοποίηση δραστηριοτήτων και την πραγματοποίηση εκδηλώσεων και να εστιάζουν στα αποτελέσματά τους. 3.10.
Πολλές από τις προοπτικές του ευρωπαϊκού έτους Νεολαίας θα εξαρτηθούν από τη δράση σε εθνικό επίπεδο, αλλά ο χρόνος είναι εξαιρετικά περιορισμένος για τις εθνικές αρχές.
Ομοίως, το ζήτημα της χρηματοδότησης θα τεθεί αργοπορημενα, οι εθνικές αρχές είναι αναπόφευκτα πολυάσχολες και υπάρχουν επίσης σημαντικές διαφορές ως προς τις πολιτικές για τη νεολαία, όπως επισημαίνεται από την ίδια τη ΓΔ EAC.
Όλοι αυτοί οι παράγοντες θα αποτελέσουν προκλήσεις για την υλοποίηση του Έτους.